**Կորչա** (Birra Korça), ալբանական գարեջրագործական ընկերություն, ինչպես նաև համանուն ապրանքանիշ և գարեջրի տեսակ։ Արտադրվում է Ալբանիայի Կորչա քաղաքում 1928 թվականից։ Ընկերությունը 2004 թվականից հանդիսանում է IHB group կազմակերպության դուստր ընկերությունը։ Ըստ ծավալների Ալբանիայում արտադրվող երրորդ գարեջրագործական ընկերությունն է։

Պատմություն
-----------

Գարեջրատունը հիմնադրվել է Կորչա քաղաքում 1928 թվականին իտալական ներդրող Ումբերտո Ումբերտիի (*Umberto Umberti*) և ալբանական ներդրող Սելի Մբորիայի (*Selim Mboria*) կողմից։ Ստեղծված ընկերության նախնական կապիտալը կազմել է 950 000 ֆրանկ։ Արտադրական հզորությունը կազմել է տարեկան 20 000 հեկտոլիտր, արտադրվել է էլ (Ale), մուգ գարեջուր, «Kristal» շշալցված ջուր և սառույց։

Երկրորդ համաշխարհային պատերազմից հետո և 1946 թվականի հունվարի 11-ին Ալբանիայում կոմունիստական ռեժիմի հաստատումից հետո գարեջրատունը դարձել է ալբանական պետության սեփականությունը։ Հաջորդող քսան տարիների ընթացքում այն մի քանի անգամ վերանորոգվել է (1955, 1957 և 1965), ամեն անգամ ավելացնելով արտադրության ծավալները։ 1994 թվականի ապրիլին երկրում քաղաքական իշխանափոխությունից, սոցիալական իրավիճակի փոփոխություններից և շուկայի ազատականացումից հետո, «Կորչա» գարեջրատունը աճուրդով վաճառվել է մի խումբ գործարարների։

2004 թվականին գարեջրատունը գնել է գործարար Իրֆան Հիսենբելուն (*Irfan Hysenbelliu*), որը «Բիրա Կորչա ՍՊԸ» («Birra Korça LLC») նախագահն է, IHB Group-ի գլխավոր տնօրենը։ Նա ներդրել է 15 միլիոն եվրո գործարանը վերակառուցելու և վերազինելու համար։ Գարեջրի գործարանը ենթարկվել է տեխնոլոգիական և ճարտարապետական փոփոխություննների, օգտագործելով նորագույն չեխ և իտալական տեխնոլոգիաները, արտադրելով 120 000 հեկտոլիտր գարեջուր, որը տասն անգամ գերազանցում է հին գարջրագործարանի ծավալներին։ Գարեջրի արտադրության համար օգտագործվում է Մորավա լեռան ջրի բնական աղբյուրները

Կորչա քաղաքում օգոստոսին անցկացվում է ամենամյա գարեջրի ավանդական փառատոն, որը կազմակերպվում է տեղական նույն գարեջրագործական գործարանի կողմից և տարածաշրջանի ամենամեծ միջոցառումն է

Ապրանքանիշեր
------------

Գարեջրագործարանի շենքը` կից բարով
«Կորչա» ապրանքանիշի գարեջուրը ներառում է ճերմակ էլ` 4,8 – 5.0% ալկոհոլի պարունակությամբ և մուգ էլ` 5,0 – 5,2 % ալկոհոլի պարունակությամբ։ Վաճառվում է 0,33 լիտր և 0,5 լիտր շշալցմամբ, ինչպես նաև 30 լիտր և 50 լիտր տակառիկներով։

Մրցանակներ
----------

Գարեջուրն իր բարձր որակի համար արժանացել է մի շարք պարգևների։ Ընդ որում, առաջինը ստացել է գարեջրի արտադրության ձևավորման առաջին տարում` 1928 թվականին Սալոնիկում (Հունաստան)։ 2007 թվականին Լոնդոնում ընկերությունն արժանացել է *Quality Crown Award* որակի միջազգային մրցանակի։ 2009 թվականին Ֆրանկֆուրտում ձեռնարկությանը շնորհվել է *International Arch of Europe Award* մրցանակ անվանակարգում, որտեղ մրցում էին  178 երկրների գարեջրագործական ձեռնարկություններ։ «Կորչա» արտադրանքը լայն տարածում ունի Ալբանիայում և արտահանվում է արտասահման, այդ թվում ԱՄՆ (2011), որտեղ այն հայտնի է Մասաչուսեթս նահանգում։ «Կորչա» կազմակերպությունն արժանացել է  ISO 22000 հավաստագրի, որը սննդի արդյունաբերության միջազգային ստանդարտ է հանդիսանում։

Ծանոթագրություններ
------------------

1. ↑  Morava mountain, Albania(անգլերեն)
2. ↑  Корча
3. ↑  "Достопримечательности Албании". Արխիվացված է the original 2016 թ․ օգոստոսի 9-ին. Retrieved 2017 թ․ մարտի 30. `{{cite web}}`: Unknown parameter `|dead-url=` ignored (`|url-status=` suggested) (help)
4. ↑  Birra Korça në USA (ալբ.)

Արտաքին հղումներ
----------------

* Պաշտոնական կայք (ալբ.)

Ref-sqRef-sq
* Ինչով է Կորչա քաղաքը գրավում գարեջրի սիրահարներին Archived 2016-04-19 at the Wayback Machine.

Մեդիա ֆայլեր

|  |  |
| --- | --- |
| Վիիքպահեստ | Վիքիպահեստ նախագծում կարող եք այս նյութի վերաբերյալ հավելյալ պատկերազարդում գտնել **Կորչա (գարեջուր)** կատեգորիայում։ |